**FELHÍVÁS**

**Rendelettervezet társadalmiegyeztetésére**

Gyál Város Önkormányzata Képviselő-testületének 18/2014. (XII.01.) önkormányzati rendelete a Képviselő-testület Szervezeti és Működési Szabályzatáról (továbbiakban: SZMSZ) a 41.§ és 42.§-ában rögzíti az önkormányzati rendelettervezetek társadalmi egyeztetésével kapcsolatos szabályokat. Ezen előírásoknak megfelelően az Önkormányzat az alábbiak szerint biztosítja, hogy a Képviselő-testület elé 2018. szeptember 27. napján kerülő

**Gyál Város Önkormányzata Képviselő-testületének**

**…/2018. (…) önkormányzati rendelete**

**a zaj- és rezgésvédelem helyi szabályozásáról,**

**továbbá a közösségi együttélés alapvető szabályairól és ezek elmulasztásának jogkövetkezményeiről szóló 18/2013 (XI.05.) önkormányzati rendelet módosításáról**

rendelettervezet széles körben megismerhető legyen, és ezekről az érintettek véleményt nyilváníthassanak.

**A rendelet módosításának indokoltsága:**

Szükséges önkormányzati rendeletben szabályozni városunk területén a lőgyakorlatok végzésének helyi, és időbeli korlátait. Ennek megfelelően az a cél, hogy lakóövezetben ilyen tevékenységre ne legyen lehetőség, továbbá lakóövezet határától mért 600 méteres távolságon belül is kizárólag hétköznap 8-17 óra, valamint szombaton 8-14 óra közötti időszakra korlátozódjon a lövészet.

A rendeletalkotás várható következménye, hogy a hétköznap 8-17 óra közötti, valamint szombat 8-14 óra közötti időtartamban, szabályozott keretek között folytatott lövészet a lakosságra (egészségi és mentális állapotukra) kevéssé gyakorol zavaró hatást, így a pihenéshez való jog, mint alapjog érvényesülése sokkal inkább biztosított.

A társadalmi egyeztetés tárgyát képező rendelettervezet a [www.gyal.hu/kozerdeku/hirdetmenyek](http://www.gyal.hu/kozerdeku/hirdetmenyek/) menüpont alatt található.

A rendelettervezetet a Környezetvédelmi és Közbiztonsági Bizottság, továbbá az Ifjúsági és Sport Bizottság 2018. szeptember 19-én tárgyalja.

**A társadalmi egyeztetés szabályai:**

A **rendelettervezet kapcsán a Gyálon állandó lakóhellyel vagy tartózkodási hellyel rendelkező lakosok,** és a Gyálon működő szervezetek a karvalics.katalin@gyal.hu elektronikus levélcímen keresztül nyilváníthatnak véleményt, **2018. szeptember 17-én 16:00 óráig.**

Az SZMSZ 41.§ (3) bekezdése alapján a névtelenül beérkezett véleményeket azok figyelembe vétele nélkül törölni kell. Nem vehető figyelembe továbbá az a vélemény, amely elkésett, sérti a közerkölcsöt vagy a rendelettervezetek tárgyához nem illeszkedik.

Tájékoztatjuk továbbá Önöket, hogy az Önkormányzatnak egyedi válaszadási kötelezettsége nincs a beérkezett véleményekkel kapcsolatban.

Az SZMSZ 42.§ (1) bekezdése értelmében „Az Önkormányzat a beérkezett véleményeket, a véleményező nevét és elektronikus levélcímét a rendelet végrehajtása érdekében kezelheti.” Ezért felhívjuk a véleményezők figyelmét, hogy az adataik kezeléséhez szükséges hozzájárulást azok rendelkezésre bocsátásával az Önkormányzat megadottnak tekinti.

Várjuk szíves észrevételeiket.

Rozgonyi Erik
címzetes főjegyző